KOMMISSIONENS GENNEMFØRELSESAFGØRELSE (EU) 2020/1723

af 16. november 2020

om forholdsregler mod indslæbning i Unionen af mund- og klovesygevirus fra Algeriet, Egypten, Israel, Libanon, Libyen, Marokko, Palæstina, Syrien, Tunesien og Tyrkiet

(Meddelt under nummer C(2020) 7661)

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 6,

under henvisning til Rådets direktiv 97/78/EF af 18. december 1997 om fastlæggelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 6, og

ud fra følgende betragtninger:

(1) Mund- og klovesyge er en af de mest smitsomme sygdomme hos kvæg, får, geder og svin. Det virus, der forårsager sygdommen, kan sprede sig meget hurtigt, navnlig gennem produkter fremstillet af inficerede dyr og kontaminerede objekter, herunder transportmidler, f.eks. dyretransportkøretøjer eller -fartøjer. Virusset kan også overleve i et kontamineret miljø uden for værtsdyret i adskillige uger afhængigt af temperaturen. Der bør derfor foretages veterinærkontrol af transportmidler ved tilbagevenden til Unionen fra visse tredjelande efter transporten med henblik på at mindske risikoen for indslæbning af mund- og klovesygevirusset i Unionen.

(2) Kommissionens gennemførelsesafgørelse (EU) 2017/675 (3), ændret ved Kommissionens gennemførelsesafgørelse (EU) 2017/887 (4), (EU) 2018/489 (5) og (EU) 2019/242 (6), blev vedtaget som følge af udbrud af mund- og klovesygevirus i Algeriet, Libyen, Marokko og Tunesien, og der blev ved nævnte gennemførelsesafgørelse fastsat beskyttelsesforanstaltninger på EU-niveau, der tager hensyn til mund- og klovesygevirussets overlevelse i miljøet og de potentielle veje, der findes for overførsel af dette virus. Der skal blandt andet foretages hensigtsmæssig rengøring og desinfektion af dyretransportkøretøjer og -fartøjer fra de pågældende tredjelande, der kommer ind i Unionen enten direkte eller efter transit gennem andre tredjelande, da dette er den bedste metode til at nedsætte risikoen for en hurtig udbredelse af virus over lange distancer. Gennemførelsesafgørelse (EU) 2017/675 udløb imidlertid den 31. december 2019.

(3) De seneste udbrud af mund- og klovesyge i de tredjelande, der er omhandlet i gennemførelsesafgørelse (EU) 2017/675, blev meddelt Verdensorganisationen for Dyresundhed (OIE) af Algeriet i juni 2019 og af Libyen i marts 2020. Selv om der ikke er anmeldt udbrud i de andre tredjelande, som der henvises til i nævnte gennemførelsesafgørelse, kan cirkulation af mund- og klovesygevirus på deres område imidlertid ikke udelukkes, da den planlagte seroovervågning ikke er afsluttet.

(4) Algeriet, Egypten, Israel (7), Libanon, Libyen, Marokko, Palæstina (8), Syrien, Tunesien og den anatolske del af Tyrkiet er ikke frie for mund- og klovesyge, og en mulig viruscirkulation i dette område udgør en ikke ubetydelig risiko for den modtagelige husdyrbestand i Unionen.

(5) Medlemsstaterne eksporterer et betydeligt antal sendinger af levende dyr til disse tredjelande. Dyretransportkøretøjer og -fartøjer, der anvendes til transport af sådanne dyr, kan være blevet kontamineret med mund- og klovesygevirusset og kan derfor udgøre en risiko for indslæbning af sygdommen, når de vender tilbage til Unionen.

(6) Det er blevet påvist, at rengøring og desinfektion af dyretransportkøretøjer og -fartøjer er den bedste metode til at nedsætte risikoen for en udbredelse af virus over lange distancer.

(7) Det er derfor nødvendigt at sikre, at alle dyretransportkøretøjer og -fartøjer, der vender tilbage fra de pågældende tredjelande til Unionen, er ordentligt rengjort og desinficeret. Operatøren eller føreren bør forelægge en passende, behørigt dokumenteret erklæring om sådan rengøring og desinfektion til den kompetente myndighed ved indgangsstedet til Unionen.

(8) Ved Europa-Parlamentets og Rådets forordning (EU) nr. 576/2013 (9) er der fastsat dyresundhedsmæssige betingelser for ikke-kommerciel flytning af selskabsdyr. Da ikke-kommerciel flytning af selskabsdyr udgør en lav risiko for spredning af mund- og klovesyge, bør de dog udelukkes fra denne afgørelses anvendelsesområde.

(9) Medlemsstaterne bør også have mulighed for at underkaste køretøjer, der transporterer foder fra eller har transporteret foder til tredjelande, der ikke er frie for mund- og klovesyge, og hvis passage ikke kan udelukkes at indebære en betydelig risiko for indslæbning af sygdommen i Unionen, en rengøring og desinfektion på stedet af hjul eller andre dele af køretøjet, hvis dette anses for nødvendigt til at afhjælpe denne risiko.

(10) I betragtning af mund- og klovesygesituationen i Algeriet, Egypten, Israel, Libanon, Libyen, Marokko, Palæstina, Syrien, Tunesien og den anatolske del af Tyrkiet bør der ved denne afgørelse fastsættes forholdsregler for at forhindre indslæbning af mund- og klovesygevirus i Unionen.

(11) Ved Europa-Parlamentets og Rådets forordning (EU) 2016/429 (10) er der fastsat regler om visse listeopførte sygdomme, herunder mund- og klovesyge. Nævnte forordning finder anvendelse fra den 21. april 2021. Ved forordning (EU) 2017/625 (11) ophævedes direktiv 91/496/EØF og 97/78/EF, men i dens artikel 164, stk. 2, fastsættes det, at artikel 18, stk. 6, i direktiv 91/496/EØF og artikel 22, stk. 6, i direktiv 97/78/EF fortsat finder anvendelse i forbindelse med spørgsmål, der er reguleret af forordning (EU) 2016/429, indtil datoen for anvendelse af forordning (EU) 2016/429. Reglerne i denne afgørelse bør derfor anvendes indtil den 20. april 2021.

(12) Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE AFGØRELSE:

Artikel 1 Genstand og anvendelsesområde I denne afgørelse fastsættes der regler om rengøring og desinfektion af køretøjer og fartøjer, der transporterer landdyr, og køretøjer, der transporterer foder til landdyr, når sådanne køretøjer eller fartøjer vender tilbage til Unionen fra Algeriet, Egypten, Israel, Libanon, Libyen, Marokko, Palæstina, Syrien, Tunesien eller Tyrkiet. Denne afgørelse finder ikke anvendelse på ikke kommerciel flytning af selskabsdyr af de arter, der er opført i bilag I til forordning (EU) nr. 576/2013, jf. samme forordnings artikel 5.

Artikel 2 Definitioner I denne afgørelse forstås ved »dyretransportkøretøj« eller »dyretransportfartøj« et køretøj eller fartøj, der anvendes eller er blevet anvendt til transport af levende landdyr.

Artikel 3 Oplysninger, som operatøren eller føreren af et dyretransportkøretøj eller et dyretransportfartøj skal forelægge ved indgangsstedet til Unionen 1. Medlemsstaterne skal sikre, at et dyretransportkøretøjs eller dyretransportfartøjs operatør eller fører ved ankomst fra Algeriet, Egypten, Israel, Libanon, Libyen, Marokko, Palæstina, Syrien, Tunesien eller Tyrkiet enten direkte eller efter transit gennem et eller flere andre tredjelande, giver medlemsstatens kompetente myndighed på indgangsstedet til Unionen oplysninger, der viser, at lastrummet til dyr, køretøjets øvrige dele, hvor det er relevant, læsserampen, udstyret, der var i kontakt med dyrene, hjulene og førerhuset samt beskyttelsestøj og -støvler, der måtte være brugt under aflæsningen, er blevet rengjort og desinficeret efter den seneste aflæsning af dyrene. 2. De i stk. 1 anførte oplysninger skal fremgå af en erklæring, der udfyldes i henhold til modellen i bilag I, eller i ethvert andet tilsvarende format, der mindst indeholder de i modellen fastsatte oplysninger. 3. Originalen af den i stk. 2 anførte erklæring skal opbevares af den kompetente myndighed i tre år efter modtagelsen.

Artikel 4 Kontrol af dyretransportkøretøjer, som skal foretages på indgangsstedet til Unionen 1. Medlemsstatens kompetente myndighed på indgangsstedet til Unionen skal foretage visuel kontrol af dyretransportkøretøjer, der kommer fra Algeriet, Egypten, Israel, Libanon, Libyen, Marokko, Palæstina, Syrien, Tunesien og Tyrkiet enten direkte eller efter transit gennem et eller flere andre tredjelande, for at afgøre, om de er blevet tilfredsstillende rengjort og desinficeret. 2. Hvis den i stk. 1 omhandlede visuelle kontrol viser, at rengøringen og desinfektionen af dyretransportkøretøjet er udført tilfredsstillende, eller hvis den kompetente myndighed har krævet, organiseret og udført yderligere desinfektion af allerede rensede dyretransportkøretøjer, skal den kompetente myndighed attestere dette ved at udstede et certifikat, jf. modellen i bilag II. 3. Hvis den i stk. 1 omhandlede visuelle kontrol viser, at rengøringen og desinfektionen af dyretransportkøretøjet ikke er udført tilfredsstillende, skal den kompetente myndighed træffe en af følgende foranstaltninger: a) lade dyretransportkøretøjet underkaste en ordentlig rengøring og desinfektion på et sted, der er udpeget af den kompetente myndighed, som skal være så tæt som muligt på indgangsstedet til den pågældende medlemsstat, og udstede det i stk. 2 nævnte certifikat b) hvis der ikke er egnede faciliteter til rengøring og desinfektion i nærheden af indgangsstedet eller der er en risiko for udslip af animalske restprodukter fra det urengjorte dyretransportkøretøj: i) nægte at lade dyretransportkøretøjet komme ind i Unionen eller ii) foretage en foreløbig desinfektion på stedet af det ikke tilstrækkeligt rengjorte og desinficerede dyretransportkøretøj, indtil de under litra a) fastsatte foranstaltninger kan finde anvendelse. 4. Originalen af det i stk. 2 nævnte certifikat skal opbevares af operatøren eller føreren af dyretransportkøretøjet i tre år. En genpart af dette certifikat skal opbevares af den kompetente myndighed i tre år efter modtagelsen. 5. Alle udgifter i medfør af stk. 1-4 afholdes af de ansvarlige operatører.

Artikel 5 Kontrol af dyretransportfartøjer, som skal foretages på udgangsstedet fra Unionen 1. Medlemsstatens kompetente myndighed på et dyretransportfartøjs udgangssted skal foretage visuel kontrol for at verificere, om det er blevet tilfredsstillende rengjort og desinficeret før pålæsningen af dyrene, når det første gang sejler fra Unionen efter at være vendt tilbage fra Algeriet, Egypten, Israel, Libanon, Libyen, Marokko, Palæstina, Syrien, Tunesien eller Tyrkiet, enten direkte eller efter transit gennem et andet tredjeland. 2. Hvis den i stk. 1 omhandlede visuelle kontrol viser, at rengøringen og desinfektionen er udført tilfredsstillende, skal den kompetente myndighed tillade, at dyrene pålæsses. 3. Hvis den i stk. 1 omhandlede visuelle kontrol viser, at rengøringen og desinfektionen af dyretransportfartøjet ikke er udført tilfredsstillende, skal den kompetente myndighed træffe en af følgende foranstaltninger: a) lade dyretransportfartøjet underkaste en ordentlig rengøring og desinfektion på et sted, der er udpeget af den kompetente myndighed b) ikke tillade, at dyrene pålæsses. 4. Alle udgifter i medfør af stk. 1, 2 og 3 afholdes af de ansvarlige operatører.

Artikel 6 Kontrol af køretøjer, der transporterer foder, på indgangsstedet til Unionen Medlemsstatens kompetente myndighed ved indgangsstedet til Unionen kan underkaste ethvert køretøj, der transporterer foder fra eller har transporteret foder til Algeriet, Egypten, Israel, Libanon, Libyen, Marokko, Palæstina, Syrien, Tunesien eller Tyrkiet, og hvis passage ikke kan udelukkes at indebære en betydelig risiko for indslæbning i Unionen af mund- og klovesyge, en rengøring eller desinfektion på stedet af hjul eller andre dele af køretøjet, hvis dette anses for nødvendigt for at afhjælpe denne risiko.

Artikel 7 Anvendelse Denne afgørelse anvendes indtil den 20. april 2021.

Artikel 8 Adressater Denne afgørelse er rettet til medlemsstaterne.

Udfærdiget i Bruxelles, den 16. november 2020. På Kommissionens vegne Stella KYRIAKIDES Medlem af Kommissionen

(1) EFT L 268 af 24.9.1991, s. 56.

(2) EFT L 24 af 30.1.1998, s. 9.

(3) Kommissionens gennemførelsesafgørelse (EU) 2017/675 af 7. april 2017 om foranstaltninger mod indslæbning i Unionen af mund- og klovesygesygevirus fra Algeriet (EUT L 97 af 8.4.2017, s. 31).

(4) Kommissionens gennemførelsesafgørelse (EU) 2017/887 af 22. maj 2017 om forholdsregler mod indslæbning i Unionen af mund- og klovesygevirus fra Tunesien og om ændring af gennemførelsesafgørelse (EU) 2017/675 (EUT L 135 af 24.5.2017, s. 25).

(5) Kommissionens gennemførelsesafgørelse (EU) 2018/489 af 21. marts 2018 om ændring af gennemførelsesafgørelse (EU) 2017/675 om forholdsregler mod indslæbning i Unionen af mund- og klovesygesygevirus fra Algeriet og Tunesien (EUT L 81 af 23.3.2018, s. 20).

(6) Kommissionens gennemførelsesafgørelse (EU) 2019/242 af 7. februar 2019 om ændring af Kommissionens gennemførelsesafgørelse (EU) 2017/675 for så vidt angår forholdsregler mod indslæbning i Unionen af mund- og klovesygesygevirus fra Algeriet, Libyen, Marokko og Tunesien (EUT L 39 af 11.2.2019, s. 16).

(7) Forstået som Staten Israel og gælder ikke for de geografiske områder, der kom under den israelske stats administration efter den 5. juni 1967, nærmere betegnet Golanhøjderne, Gazastriben, Østjerusalem og resten af Vestbredden.

(8) Denne betegnelse må ikke udlægges som en anerkendelse af en palæstinensisk stat og berører ikke de enkelte medlemsstaters holdninger til dette spørgsmål.

(9) Europa-Parlamentets og Rådets forordning (EU) nr. 576/2013 af 12. juni 2013 om ikke-kommerciel flytning af selskabsdyr og om ophævelse af forordning (EF) nr. 998/2003 (EUT L 178 af 28.6.2013, s. 1).

(10) Europa-Parlamentets og Rådets forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed (»dyresundhedsloven«) (EUT L 84 af 31.3.2016, s. 1).

(11) Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol) (EUT L 95 af 7.4.2017, s. 1).